C 433/60

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 433/23)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Cebolla de la Mancha“

EÚ č.: PGI-ES-02631 – 7. 9. 2020

CHOP ( ) CHZO (X)

1. Názov CHZO

„Cebolla de la Mancha“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Cibule kuchynské (cibuľky druhu Allium cepa L.) odrody „Recas“ určené na predaj čerstvé a celé.

Chránené zemepisné označenie sa vzťahuje iba na cibule s obsahom sušiny 5 až 10 %, s jednotkovou hmotnosťou 165 až 1 000 gramov, s priemerom 50 až 120 mm a s minimálnym obsahom cukru 3,5 oBrixa (±0,5 %).

Vďaka obsahu sušiny v cibuli „Cebolla de La Mancha“ majú tieto cibule chrumkavú, mäsitú textúru, zatiaľ čo minimálny obsah cukru im dodáva jemnú, mierne štipľavú chuť.

Cibule „Cebolla de la Mancha“ majú guľovitý tvar, pričom sa toleruje deformácia až do 10 % v polárnom a priečnom priemere.

Vonkajšie sfarbenie cibúľ „Cebolla de la Mancha“ určujú najmenej dve šupky alebo suknice a musia mať medenú alebo tmavú bronzovú farbu. Vnútorná cibuľka musí mať bielu farbu.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Cibule „Cebolla de La Mancha“ sa musia pestovať v zemepisnej oblasti opísanej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Baliarne musia byť vybavené systémami, ktoré umožňujú, aby sa cibule, na ktoré sa vzťahuje chránené zemepisné označenie, balili oddelene od iných cibúľ.

3.6. Špecifické pravidlá označovania výrobku, na ktorý sa vzťahuje registrovaný názov

Okrem obchodného opisu sa na etiketách na obaloch cibule musí uvádzať logo značky „Cebolla de La Mancha“ so slovami „Indicación Geográfica Protegida“ (chránené zemepisné označenie). Toto logo sa musí sprístupniť všetkým prevádzkovateľom, ktorí oň požiadajú a ktorí dodržiavajú špecifikáciu. Na etiketách sa môže nepovinne uvádzať značka zhody vydaná certifikačným subjektom výrobku.

4. Stručné vymedzenie zemepisnej oblasti

Oblasť, v ktorej sa pestuje výrobok s chráneným zemepisným označením, zodpovedá obciam patriacim do týchto okresov: Almansa, Centro, Hellín, Mancha a Manchuela (provincia Albacete); Campo de Calatrava, Campos de Montiel a Mancha (provincia Ciudad Real); Mancha Alta, Mancha Baja a Manchuela (provincia Cuenca) a La Mancha, La Sagra, Talavera (len obec Talavera) a Torrijos (provincia Toledo).

5. Súvislosť so zemepisnou oblasťou

Žiadosť o registráciu „Cebolla de la Mancha“ ako CHZO je založená na vlastnostiach cibúľ: odroda „Recas“ guľovitého tvaru s obsahom sušiny 5 – 10 %, najmenej s dvomi vonkajšími šupkami alebo suknicami, ktoré musia byť medenej alebo tmavej bronzovej farby, vnútri biele, s minimálnym obsahom cukru 3,5 oBrixa, jednotkovou hmotnosťou 165 až 1 000 gramov a s priemerom 50 až 120 mm. Tieto vlastnosti zaručuje zemepisná oblasť, v ktorej sa cibule pestujú, a spôsob pestovania plodín.

5.1. Špecifickosť zemepisnej oblasti

a) Reliéf

Do oblasti La Mancha sa dostáva odtoková voda z okolitých kopcov a pohorí a vďaka tomuto usporiadaniu krajiny sa pozdĺž brehov jej riek vytvorili úrodné, dobre zavlažované planiny. Spolu so studňami na zachytávanie podzemnej vody to umožnilo, aby sa pestovanie cibule rozvinulo v pomerne osobitných pôdnych a klimatických podmienkach, výsledkom čoho sú osobitné organoleptické vlastnosti chrumkavej, mäsitej textúry a jemná, mierne štipľavá chuť.

b) Podnebie

Teploty v autonómnom spoločenstve Kastília-La Mancha sú v dôsledku kontinentálneho vplyvu veľmi extrémne. Medzi dennou a nočnou teplotou sú veľké rozdiely (až do 18 až 20 stupňov).

Úhrn zrážok vo vymedzenej zemepisnej oblasti pre chránené zemepisné označenie je veľmi nízky, s priemerným ročným úhrnom 392,83 mm/m2, pričom miera vystavenia slnečnému žiareniu (v priemere 2 777 hodín slnečného svitu ročne) a evapotranspirácia v lete sú vysoké. Okrem toho úroveň relatívnej vlhkosti je nízka (ročný priemer 64 %) a prúdenie vetra sa takmer nemení, pričom priemerné množstvo pohybu vetra je 216 km/deň (priemerne stúpa na 344 km/deň na meteorologickej stanici Albacete).

c) Pôdy

Pôdy majú najčastejšie hlinitú alebo piesočnato-hlinitú štruktúru, sú veľmi priepustné a majú vysoký obsah minerálov. B-horizont je vápnitý a pôdy sú kamenisté, pórovité a ľahko sa obrábajú. Pôda obsahuje menej ako 20 % ílu. Pôda je z hľadiska pH alkalická, pričom hodnoty sa pohybujú medzi 7,5 a 8,5. Obsah organickej hmoty je zvyčajne nízky, približne 1,5 %. Cibule sa pestujú na plytkých pozemkoch v nie príliš úrodných orných pôdach hlbokých približne 35 – 40 cm. Množstvo fosforu dostupného pre rastliny v pôde je zvyčajne stredné až nedostatočné, draslík, horčík a vápnik sa však v pôde nachádzajú v hojnom množstve.

5.2. Špecifickosť výrobku

Cibule „Cebolla de la Mancha“ majú tieto vlastnosti:

Cibule sú odrody „Recas“.

Majú guľovitý tvar.

Obsah sušiny sa pohybuje od 5 do 10 %, vďaka čomu majú cibule chrumkavú, mäsitú textúru.

Prítomné sú najmenej dve suché šupky alebo suknice, ktoré musia mať medenú alebo tmavú bronzovú farbu.

Vnútri majú bielu farbu.

Minimálny obsah cukru je 3,5 oBrixa, vďaka čomu majú cibule jemnú, mierne štipľavú chuť.

Jednotková hmotnosť sa pohybuje od 165 do 1 000 gramov.

Priemer sa pohybuje od 50 do 120 mm.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo danou kvalitou, povesťou alebo inou vlastnosťou výrobku (pre CHZO)

Kombinácia pôdnych a klimatických podmienok a pestovateľských postupov v oblasti pestovania viedli k výberu odrody cibule „Recas“, ktorá sa dokonale prispôsobila tejto oblasti pestovania. Vďaka jej osobitným vlastnostiam z hľadiska farby, veľkosti, textúry a chuti je po nej taký vysoký dopyt, že Kastília-La Mancha je najdôležitejším pestovateľským regiónom v Španielsku, na ktorý pripadá viac ako polovica národnej úrody cibule.

Okrem genetickej výbavy odrôd „Recas“ charakteristická farba šupky priamo súvisí s počtom hodín slnečného svitu v danej oblasti s ročným priemerom 2 777 hodín slnečného svitu, pričom výsledkom sú najmenej dve vonkajšie vrstvy alebo suknice medenej alebo tmavej bronzovej farby.

Výkyvy teplôt medzi dňom a nocou sa pohybujú od 18 do 20 stupňov. Priemerné nočné teploty v letných mesiacoch sú nižšie ako 20 oC, čo znamená, že rastliny cibule počas procesu nočného dýchania spotrebúvajú menej látok zo svojich zásob a zvyšuje sa čistá fotosyntéza. Výsledkom sú väčšie cibuľky odrody cibule „Recas“ pestovanej v oblasti, na ktorú sa vzťahuje CHZO. Cibuľky sú stredne veľké až veľké, majú guľovitý tvar s priemerom od 50 do 120 mm a jednotková hmotnosť sa pohybuje od 165 do 1 000 gramov.

Prítomnosť draslíka, horčíka a vápnika v pôdach v oblasti pestovania je dôvodom typicky sladkej chuti cibúľ „Cebolla de la Mancha“. Vďaka minimálnemu obsahu cukru 3,5 oBrixa majú tieto cibule jemnú, mierne štipľavú chuť.

Úhrn zrážok v danej oblasti je veľmi nízky, a to od 300 do 400 mm/rok. Výsledkom vysokej miery slnečného svitu a evapotranspirácie v lete spolu s teplými nocami a nízkou úrovňou relatívnej vlhkosti je obsah sušiny od 5 do 10 %, vďaka čomu majú tieto cibule chrumkavú, mäsitú textúru.

Pestovateľské postupy sa zvyčajne zameriavajú na dobré zatiahnutie krčka cibúľ ku koncu procesu ich dozrievania (nastáva, keď sú množstvo hodín slnečného svitu a teploty ešte vysoké, relatívna vlhkosť je nízka, prúdenie vzduchu sa takmer nemení a evapotranspirácia je vysoká). V kombinácii s klimatickými podmienkami v danej oblasti, nízkymi teplotami a nízkou relatívnou vlhkosťou počas mesiacov, keď sú cibule uskladnené, to zaručuje vysokú kvalitu počas ich dlhej trvanlivosti.

Odkaz na uverejnenie špecifikácie

http://pagina.jccm.es/agricul/paginas/comercial-industrial/consejos_new/pliegos/PC_IGP_CEBOLLA_DE_LA_MANCHA-20191202.pdf

(1) Ú. v. EÚ L 343, 14.12.2012, s. 1.